Document ID: 32009R0897

ΚΑΝΟΝΙΣΜΌΣ (ΕΚ) αριθ. 897/2009 ΤΗΣ ΕΠΙΤΡΟΠΉΣ
της 25ης Σεπτεμβρίου 2009
για την τροποποίηση των κανονισμών (ΕΚ) αριθ. 1447/2006, (ΕΚ) αριθ. 186/2007, (ΕΚ) αριθ. 188/2007 και (ΕΚ) αριθ. 209/2008 όσον αφορά τους όρους έγκρισης της πρόσθετης ύλης ζωοτροφών Saccharomyces cerevisiae NCYC Sc 47
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Η πρόσθετη ύλη Saccharomyces cerevisiae (NCYC Sc 47), εμπορική ονομασία Biosaf, εφεξής καλούμενη «Biosaf», που ανήκει στην ομάδα των ζωοτεχνικών πρόσθετων υλών, εγκρίθηκε υπό ορισμένους όρους, σύμφωνα με τον κανονισμό (ΕΚ) αριθ. 1831/2003, για δέκα χρόνια με τον κανονισμό (ΕΚ) αριθ. 1447/2006 της Επιτροπής (2) για αμνούς που προορίζονται για πάχυνση, με τον κανονισμό (ΕΚ) αριθ. 186/2007 της Επιτροπής (3) για τους ίππους, με τον κανονισμό (ΕΚ) αριθ. 188/2007 της Επιτροπής (4) για τα αιγοπρόβατα γαλακτοπαραγωγής, και με τον κανονισμό (ΕΚ) αριθ. 209/2008 της Επιτροπής (5) για τους χοίρους που προορίζονται για πάχυνση. Αυτή η πρόσθετη ύλη κοινοποιήθηκε ως υπάρχον προϊόν βάσει του άρθρου 10 του κανονισμού (ΕΚ) αριθ. 1831/2003. Δεδομένου ότι υποβλήθηκαν όλες οι πληροφορίες που απαιτούνται σύμφωνα με τη διάταξη αυτή, η εν λόγω πρόσθετη ουσία καταχωρίστηκε στο κοινοτικό μητρώο των πρόσθετων υλών ζωοτροφών.
(2)
Ο κανονισμός (ΕΚ) αριθ. 1831/2003 προβλέπει τη δυνατότητα τροποποίησης της άδειας μιας πρόσθετης ύλης έπειτα από σχετική αίτηση του κατόχου της άδειας και γνωμοδότηση της Ευρωπαϊκής Αρχής για την Ασφάλεια των Τροφίμων. Η LFA Lesaffre Feed Additives, κάτοχος της άδειας κυκλοφορίας του Biosaf, υπέβαλε αίτηση με την οποία ζήτησε την αλλαγή της εμπορικής ονομασίας της πρόσθετης ύλης από «Biosaf» σε «Actisaf».
(3)
Η προτεινόμενη τροποποίηση των όρων της έγκρισης είναι καθαρά διοικητικής φύσης και δεν απαιτεί νέα αξιολόγηση των σχετικών πρόσθετων υλών. Η Ευρωπαϊκή Αρχή για την Ασφάλεια των Τροφίμων ενημερώθηκε για την αίτηση.
(4)
Για να μπορέσει ο αιτών να εκμεταλλευθεί τα δικαιώματα εμπορίας που έχει με την εμπορική ονομασία «Actisaf», είναι αναγκαίο να τροποποιηθούν οι όροι των αδειών κυκλοφορίας.
(5)
Συνεπώς, οι κανονισμοί (ΕΚ) αριθ. 1447/2006, (ΕΚ) αριθ. 186/2007, (ΕΚ) αριθ. 188/2007 και (ΕΚ) αριθ. 209/2008 θα πρέπει να τροποποιηθούν ανάλογα.
(6)
Είναι σκόπιμο να προβλεφθεί μεταβατική περίοδος για την εξάντληση των υπαρχόντων αποθεμάτων.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στο παράρτημα του κανονισμού (ΕΚ) αριθ. 1447/2006, στη στήλη 3, η εμπορική ονομασία «Biosaf Sc 47» αντικαθίσταται από την εμπορική ονομασία «Actisaf».
2. Στο παράρτημα του κανονισμού (ΕΚ) αριθ. 186/2007, στη στήλη 3, η εμπορική ονομασία «Biosaf Sc 47» αντικαθίσταται από την εμπορική ονομασία «Actisaf».
3. Στο παράρτημα του κανονισμού (ΕΚ) αριθ. 188/2007, στη στήλη 3, η εμπορική ονομασία «Biosaf Sc 47» αντικαθίσταται από την εμπορική ονομασία «Actisaf».
4. Στο παράρτημα του κανονισμού (ΕΚ) αριθ. 209/2008, στη στήλη 3, η εμπορική ονομασία «Biosaf Sc 47» αντικαθίσταται από την εμπορική ονομασία «Actisaf».
Άρθρο 2
Τα υπάρχοντα αποθέματα που συμμορφώνονται με τις διατάξεις που ίσχυαν πριν από την έναρξη ισχύος του παρόντος κανονισμού μπορούν να εξακολουθήσουν να κυκλοφορούν στην αγορά και να χρησιμοποιούνται έως έξι μήνες μετά την εν λόγω ημερομηνία.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Σεπτεμβρίου 2009.

Labels: 0
16
17
6